ᱴᱟᱴᱟ ᱢᱳᱴᱚᱨᱥ

ᱴᱟᱴᱟ ᱢᱳᱴᱚᱨᱥ ᱞᱤᱢᱤᱴᱮᱰ ᱫᱚ ᱥᱤᱧᱚᱛ ᱨᱮᱱᱟᱜ ᱟᱭᱢᱟ ᱫᱤᱥᱚᱢ ᱨᱮᱱᱟᱜ ᱚᱴᱳᱢᱳᱴᱤᱵᱽ ᱵᱮᱱᱟᱣ ᱠᱚᱢᱯᱟᱹᱱᱤ ᱠᱟᱱᱟᱭ, ᱡᱟᱦᱟᱸ ᱫᱚ ᱥᱤᱧᱚᱛ ᱨᱮᱱᱟᱜ ᱢᱩᱢᱵᱟᱭ ᱨᱮ ᱦᱮᱰᱠᱩᱣᱟᱴᱚᱨ ᱫᱚ ᱢᱮᱱᱟᱜᱼᱟ, ᱡᱟᱦᱟᱸ ᱫᱚ ᱴᱟᱴᱟ ᱜᱩᱴ ᱨᱮᱱᱟᱜ ᱴᱷᱟᱶ ᱠᱟᱱᱟ ᱾ ᱠᱚᱢᱯᱟᱹᱱᱤ ᱫᱚ ᱯᱟᱥᱮᱱᱡᱚᱨ ᱠᱟᱨ, ᱴᱨᱟᱠ, ᱵᱷᱮᱱ, ᱠᱳᱪ ᱟᱨ ᱵᱟᱥ ᱠᱚ ᱵᱮᱱᱟᱣᱼᱟ ᱾

ᱢᱟᱲᱟᱝ ᱫᱚ ᱴᱟᱴᱟ ᱤᱱᱡᱤᱱᱤᱭᱟᱨᱤᱝ ᱮᱱᱰ ᱞᱳᱠᱳᱢᱳᱴᱤᱵᱽ ᱠᱚᱢᱯᱟᱹᱱᱤ (ᱴᱮᱞᱠᱳ) ᱧᱩᱛᱩᱢ ᱛᱮ ᱵᱟᱰᱟᱭᱚᱜ ᱠᱟᱱ ᱛᱟᱦᱮᱸᱫ, ᱱᱚᱣᱟ ᱠᱚᱢᱯᱟᱹᱱᱤ ᱫᱚ ᱑᱙᱔᱕ ᱥᱟᱞ ᱨᱮ ᱞᱳᱠᱳᱢᱳᱴᱤᱵᱽ ᱵᱮᱱᱟᱣᱤᱡ ᱞᱮᱠᱟᱛᱮ ᱛᱷᱟᱯᱚᱱ ᱞᱮᱱᱟ ᱛᱟᱦᱮᱸᱫ ᱾ ᱠᱚᱢᱯᱟᱹᱱᱤ ᱫᱚ ᱑᱙᱕᱔ ᱥᱟᱞ ᱨᱮ ᱰᱟᱭᱢᱞᱟᱨᱼᱵᱮᱸᱡᱽ ᱜᱚᱲᱚ ᱛᱮ ᱟᱡᱟᱜ ᱯᱩᱭᱞᱩ ᱵᱮᱯᱟᱨᱤᱭᱟᱹ ᱜᱟᱹᱰᱤ ᱵᱮᱱᱟᱣ ᱞᱮᱫᱟᱭ ᱡᱟᱦᱟᱸ ᱫᱚ ᱑᱙᱖᱙ ᱥᱟᱞ ᱨᱮ ᱢᱩᱪᱟᱹᱫ ᱮᱱᱟ ᱾ ᱴᱟᱴᱟ ᱢᱳᱴᱚᱨᱥ ᱑᱙᱘᱘ ᱥᱟᱞ ᱨᱮ ᱴᱟᱴᱟ ᱢᱳᱵᱟᱭᱤᱞ ᱟᱨ ᱚᱱᱟ ᱛᱟᱭᱚᱢ ᱑᱙᱙᱑ ᱥᱟᱞ ᱨᱮ ᱴᱟᱴᱟ ᱥᱤᱮᱨᱟ ᱮᱛᱚᱦᱚᱵ ᱛᱟᱞᱟᱛᱮ ᱦᱚᱲ ᱠᱚ ᱤᱫᱤ ᱞᱟᱹᱜᱤᱫ ᱜᱟᱹᱰᱤ ᱵᱟᱡᱟᱨ ᱨᱮᱭ ᱥᱮᱴᱮᱨ ᱞᱮᱱᱟ ᱾ ᱱᱚᱣᱟ ᱫᱚ ᱯᱩᱭᱞᱩ ᱥᱤᱧᱚᱛᱤᱭᱟᱹ ᱵᱮᱱᱟᱣᱤᱡ ᱮ ᱵᱮᱱᱟᱣ ᱞᱮᱱᱟ ᱡᱟᱦᱟᱸᱭ ᱫᱚ ᱢᱤᱫᱴᱟᱹᱝ ᱦᱮᱯᱨᱟᱣ ᱟᱱᱟᱜ ᱫᱤᱥᱚᱢ ᱨᱮᱱᱟᱜ ᱚᱴᱳᱢᱳᱵᱟᱭᱤᱞ ᱵᱮᱱᱟᱣ ᱨᱮᱱᱟᱜ ᱫᱟᱲᱮᱭ ᱦᱟᱢᱮᱴ ᱞᱮᱫᱟ ᱾ ᱑᱙᱙᱘ ᱥᱟᱞ ᱨᱮ ᱴᱟᱴᱟ ᱫᱚ ᱯᱩᱭᱞᱩ ᱜᱚᱴᱟ ᱞᱮᱠᱟᱛᱮ ᱫᱤᱥᱚᱢ ᱨᱤᱱ ᱥᱤᱧᱚᱛᱤᱭᱟᱹ ᱦᱚᱲ ᱜᱟᱹᱰᱤ ᱤᱱᱰᱤᱠᱟ ᱟᱨ ᱒᱐᱐᱘ ᱥᱟᱞ ᱨᱮ ᱴᱟᱴᱟ ᱱᱟᱱᱳ ᱠᱚ ᱮᱛᱚᱦᱚᱵ ᱞᱮᱫᱟ ᱾ ᱴᱟᱴᱟ ᱢᱳᱴᱚᱨᱥ ᱫᱚ ᱒᱐᱐᱔ ᱥᱟᱞ ᱨᱮ ᱮᱛᱚᱢ ᱠᱳᱨᱤᱭᱟ ᱨᱮᱱᱟᱜ ᱴᱨᱟᱠ ᱵᱮᱱᱟᱣ ᱰᱮᱣᱩ ᱠᱚᱢᱟᱨᱥᱤᱭᱟᱞ ᱵᱷᱤᱠᱮᱞ ᱠᱚᱢᱯᱟᱹᱱᱤ ᱦᱟᱢᱮᱴ ᱞᱮᱫᱟ ᱾ ᱴᱟᱴᱟ ᱢᱳᱴᱚᱨᱥ ᱫᱚ ᱡᱟᱠᱩᱣᱟᱨ ᱞᱮᱱᱰ ᱨᱳᱵᱷᱟᱨ ᱨᱤᱱᱤᱡ ᱢᱩᱲᱩᱛ ᱠᱚᱢᱯᱟᱹᱱᱤ ᱦᱩᱭ ᱟᱠᱟᱱᱟ ᱪᱮᱫᱟᱜ ᱪᱮ ᱠᱚᱢᱯᱟᱹᱱᱤ ᱫᱚ ᱒᱐᱐᱘ ᱥᱟᱞ ᱨᱮ ᱯᱷᱳᱨᱰ ᱴᱷᱮᱱ ᱠᱷᱚᱱ ᱡᱟᱠᱩᱣᱟᱨ ᱠᱟᱨᱥ ᱟᱨ ᱞᱮᱱᱰ ᱨᱳᱵᱷᱟᱨ ᱦᱟᱛᱟᱣ ᱞᱟᱹᱜᱤᱫ ᱱᱚᱣᱟᱭ ᱛᱷᱟᱯᱚᱱ ᱞᱮᱫ ᱛᱟᱦᱮᱸᱫ ᱾ ᱴᱟᱴᱟ ᱢᱳᱴᱚᱨᱥ ᱟᱜ ᱢᱩᱲᱩᱛ ᱜᱚᱲᱚ ᱠᱚᱢᱯᱟᱹᱱᱤ ᱨᱮ ᱵᱨᱤᱴᱤᱥ ᱯᱨᱤᱢᱤᱭᱟᱢ ᱠᱟᱨ ᱜᱟᱹᱰᱤ ᱵᱮᱱᱟᱣᱤᱡ ᱡᱟᱠᱩᱣᱟᱨ ᱞᱮᱱᱰ ᱨᱳᱵᱷᱟᱨ (ᱡᱟᱠᱩᱣᱟᱨ ᱟᱨ ᱞᱮᱱᱰ ᱨᱳᱵᱷᱟᱨ ᱜᱟᱹᱰᱤ ᱵᱮᱱᱟᱣᱤᱡ) ᱟᱨ ᱮᱛᱚᱢ ᱠᱳᱨᱤᱭᱟ ᱵᱮᱯᱟᱨᱤᱭᱟᱹ ᱜᱟᱹᱰᱤ ᱵᱮᱱᱟᱣᱤᱡ ᱴᱟᱴᱟ ᱰᱮᱣᱩ ᱥᱮᱞᱮᱫ ᱟᱠᱟᱱᱟᱭ ᱾

ᱥᱤᱧᱚᱛ ᱨᱮᱱᱟᱜ ᱡᱟᱢᱥᱮᱫᱽᱯᱩᱨ, ᱯᱟᱱᱛᱱᱚᱜᱚᱨ, ᱞᱚᱠᱷᱱᱚᱣ, ᱥᱟᱬᱚᱸᱫᱽ, ᱫᱷᱟᱨᱣᱟᱲ ᱟᱨ ᱯᱩᱱᱮ ᱥᱟᱶᱛᱮ ᱟᱨᱡᱮᱱᱴᱤᱱᱟ, ᱮᱛᱚᱢ ᱚᱯᱷᱨᱤᱠᱟ, ᱡᱩᱢᱤᱫᱽ ᱠᱤᱝᱰᱚᱢ ᱟᱨ ᱛᱷᱟᱭᱞᱮᱱᱰ ᱨᱮ ᱴᱟᱴᱟ ᱢᱳᱴᱚᱨᱥ ᱟᱜ ᱜᱟᱹᱰᱤ ᱵᱮᱱᱟᱣ ᱟᱨ ᱜᱟᱹᱰᱤ ᱵᱮᱱᱟᱣ ᱛᱟᱞᱢᱟ ᱢᱮᱱᱟᱜᱼᱟ ᱾ ᱱᱚᱣᱟ ᱨᱮᱱᱟᱜ ᱛᱚᱞᱟᱥ ᱟᱨ ᱩᱛᱱᱟᱹᱣ ᱛᱟᱞᱢᱟ ᱠᱚ ᱢᱮᱱᱟᱜ ᱟᱠᱟᱫᱟ ᱯᱩᱱᱮ, ᱡᱟᱢᱥᱮᱫᱽᱯᱩᱨ, ᱞᱚᱠᱷᱱᱚᱣ, ᱥᱤᱧᱚᱛ ᱟᱨ ᱮᱛᱚᱢ ᱠᱳᱨᱤᱭᱟ, ᱡᱩᱢᱤᱫᱽ ᱠᱤᱝᱰᱚᱢ ᱟᱨ ᱥᱯᱮᱱ ᱨᱮ ᱾ ᱴᱟᱴᱟ ᱢᱳᱴᱚᱨᱥ ᱵᱤ ᱮᱥ ᱮ ᱨᱮ (ᱵᱚᱢᱵᱮ ᱥᱴᱚᱠ ᱮᱠᱥᱪᱮᱸᱡᱽ) ᱛᱟᱹᱞᱠᱟᱹ ᱨᱮ ᱥᱮᱞᱮᱫ ᱟᱠᱟᱱᱟ, ᱡᱟᱦᱟᱸᱨᱮ ᱱᱚᱣᱟ ᱵᱤ ᱮᱥ ᱮ ᱥᱮᱱᱥᱮᱠᱥ ᱛᱟᱹᱞᱠᱟᱹ, ᱥᱤᱧᱚᱛ ᱨᱮᱱᱟᱜ ᱡᱟᱹᱛᱤᱭᱟᱹᱨᱤ ᱥᱴᱚᱠ ᱮᱠᱥᱪᱮᱸᱡᱽ ᱟᱨ ᱱᱤᱭᱳᱨᱠ ᱥᱴᱚᱠ ᱮᱠᱥᱪᱮᱸᱡᱽ ᱨᱮᱱᱟᱜ ᱢᱤᱫᱴᱟᱹᱝ ᱴᱷᱟᱶ ᱠᱟᱱᱟ ᱾ ᱠᱚᱢᱯᱟᱹᱱᱤ ᱫᱚ ᱒᱐᱑᱙ ᱥᱟᱞ ᱫᱷᱟᱹᱨᱤᱡ ᱡᱮᱜᱮᱛ ᱨᱮᱱᱟᱜ ᱟᱹᱰᱤ ᱢᱟᱨᱟᱝ ᱠᱚᱨᱯᱳᱨᱮᱥᱚᱱ ᱨᱮᱱᱟᱜ ᱯᱷᱚᱨᱪᱩᱭᱟᱱ ᱜᱞᱳᱵᱟᱞ ᱕᱐᱐ ᱛᱟᱹᱞᱠᱟᱹ ᱨᱮ ᱒᱖᱕ ᱟᱱᱟᱜ ᱴᱷᱟᱶ ᱨᱮ ᱢᱮᱱᱟᱜᱼᱟ ᱾

᱒᱐᱑᱗ ᱥᱟᱞ ᱨᱮᱱᱟᱜ ᱑᱗ ᱡᱟᱱᱩᱣᱟᱨᱤ ᱨᱮ ᱱᱟᱴᱨᱟᱡᱟᱱ ᱪᱚᱸᱫᱽᱨᱚᱥᱮᱠᱷᱨᱟᱱ ᱫᱚ ᱴᱟᱴᱟ ᱜᱨᱩᱯ ᱠᱚᱢᱯᱟᱹᱱᱤ ᱨᱤᱱᱤᱡ ᱪᱮᱭᱟᱨᱢᱮᱱ ᱞᱮᱠᱟᱛᱮ ᱵᱟᱦᱟᱞ ᱞᱮᱱᱟᱭ ᱾ ᱴᱟᱴᱟ ᱢᱳᱴᱚᱨᱥ ᱫᱚ ᱒᱐᱑᱙ ᱥᱮᱨᱢᱟ ᱨᱮ ᱟᱡᱟᱜ ᱤᱭᱩᱵᱷᱤ ᱵᱟᱡᱟᱨ ᱨᱮᱱᱟᱜ ᱦᱟᱹᱴᱤᱧ ᱘% ᱠᱷᱚᱱ ᱦᱚᱸ ᱡᱟᱹᱥᱛᱤ ᱦᱩᱭ ᱟᱠᱟᱱᱟ ᱾

ᱱᱟᱜᱟᱢ
ᱴᱟᱴᱟ ᱢᱳᱴᱚᱨᱥ ᱫᱚ ᱑᱙᱔᱕ ᱥᱟᱞ ᱨᱮ ᱞᱳᱠᱳᱢᱳᱴᱤᱵᱽ ᱵᱮᱱᱟᱣᱤᱡ ᱞᱮᱠᱟᱛᱮ ᱛᱷᱟᱯᱚᱱ ᱞᱮᱱᱟ ᱾ ᱑᱙᱕᱔ ᱥᱟᱞ ᱨᱮ ᱡᱚᱨᱢᱟᱱᱤ ᱨᱤᱱᱤᱡ ᱰᱮᱢᱞᱟᱨᱼᱵᱮᱸᱡᱽ ᱥᱟᱶᱛᱮ ᱢᱤᱫᱴᱟᱹᱝ ᱡᱩᱢᱤᱫᱽ ᱵᱮᱯᱟᱨ ᱵᱮᱱᱟᱣ ᱛᱟᱭᱚᱢ ᱴᱟᱴᱟ ᱜᱨᱩᱯ ᱫᱚ ᱵᱮᱯᱟᱨᱤᱭᱟᱹ ᱜᱟᱹᱰᱤ ᱥᱮᱪᱟᱨ ᱨᱮ ᱥᱮᱞᱮᱫ ᱞᱮᱱᱟ, ᱡᱟᱦᱟᱸ ᱨᱮ ᱴᱟᱴᱟ ᱰᱮᱢᱞᱟᱨ ᱞᱳᱨᱤ ᱞᱟᱹᱜᱤᱫ ᱡᱟᱢᱥᱮᱫᱽᱯᱩᱨ ᱨᱮ ᱢᱤᱫᱴᱟᱹᱝ ᱵᱮᱱᱟᱣ ᱛᱟᱞᱢᱟ ᱩᱛᱱᱟᱹᱣ ᱠᱮᱫᱟᱭ ᱾ ᱑᱙᱕᱔ ᱥᱟᱞ ᱨᱮᱱᱟᱜ ᱱᱚᱵᱷᱮᱢᱵᱚᱨ ᱫᱷᱟᱹᱨᱤᱡ ᱴᱟᱴᱟ ᱟᱨ ᱰᱮᱢᱞᱟᱨ ᱫᱚ ᱩᱱᱠᱩᱣᱟᱜ ᱡᱟᱢᱥᱮᱫᱽᱯᱩᱨ ᱯᱞᱟᱱᱴ ᱨᱮ ᱙᱐-᱑᱐᱐ ᱮᱪᱯᱤ ᱟᱨ ᱓-᱕ ᱴᱚᱱ ᱫᱟᱲᱮ ᱥᱟᱶᱛᱮ ᱯᱩᱭᱞᱩ ᱫᱩᱨᱤᱵ ᱪᱟᱞᱟᱣᱟᱱ ᱪᱮᱥᱤ ᱵᱮᱱᱟᱣ ᱞᱮᱫᱟ ᱾ 


ᱠᱟᱹᱢᱤᱦᱚᱨᱟ ᱠᱚ
ᱴᱟᱴᱟ ᱢᱳᱴᱚᱨᱥ ᱟᱜ ᱜᱟᱹᱰᱤ ᱮᱥᱮᱢᱵᱚᱞᱤ ᱠᱟᱹᱢᱤ ᱫᱚ ᱥᱤᱧᱚᱛ, ᱡᱩᱢᱤᱫᱽ ᱠᱤᱝᱰᱚᱢ, ᱮᱛᱚᱢ ᱠᱳᱨᱤᱭᱟ, ᱛᱷᱟᱭᱞᱮᱱᱰ, ᱥᱯᱮᱱ ᱟᱨ ᱮᱛᱚᱢ ᱚᱯᱷᱨᱤᱠᱟ (ᱥᱟᱢᱟᱝ ᱨᱮ) ᱨᱮ ᱢᱮᱱᱟᱜᱼᱟ ᱾ ᱱᱚᱣᱟ ᱫᱚ ᱛᱩᱨᱠᱤ, ᱤᱱᱰᱚᱱᱮᱥᱤᱭᱟ ᱟᱨ ᱥᱟᱢᱟᱝ ᱤᱭᱩᱨᱳᱯ ᱨᱮ ᱯᱞᱟᱱᱴ ᱛᱷᱟᱯᱚᱱ ᱨᱮᱱᱟᱜ ᱩᱭᱦᱟᱹᱨ ᱫᱚᱦᱚ ᱟᱠᱟᱫᱟ ᱾

ᱴᱟᱴᱟ ᱢᱳᱴᱚᱨᱥ ᱠᱟᱨ ᱠᱚ
ᱴᱟᱴᱟ ᱢᱳᱴᱚᱨᱥ ᱠᱟᱨᱥ ᱫᱚ ᱴᱟᱴᱟ ᱢᱳᱴᱟᱨᱥ ᱨᱮᱱᱟᱜ ᱢᱤᱫᱴᱟᱹᱝ ᱠᱷᱚᱸᱰ ᱠᱟᱱᱟ ᱡᱟᱦᱟᱸ ᱫᱚ ᱴᱟᱴᱟ ᱢᱳᱴᱚᱨᱥ ᱦᱩᱰ ᱨᱮᱱᱟᱜ ᱞᱟᱛᱟᱨ ᱨᱮ ᱯᱟᱥᱮᱱᱡᱚᱨ ᱠᱟᱨ ᱠᱚ ᱵᱮᱱᱟᱣᱼᱟ ᱾ ᱴᱟᱴᱟ ᱢᱳᱴᱚᱨᱥ ᱫᱚ ᱥᱤᱧᱚᱛ ᱨᱮᱱᱟᱜ ᱥᱚᱨᱮᱥ ᱢᱚᱬᱮ ᱜᱚᱴᱟᱝ ᱦᱚᱲ ᱪᱟᱞᱟᱜ ᱜᱟᱹᱰᱤ ᱵᱨᱟᱱᱰ ᱠᱚ ᱢᱩᱫᱽᱨᱮ ᱢᱤᱫᱴᱟᱹᱝ ᱠᱟᱱᱟ, ᱡᱟᱦᱟᱸ ᱫᱚ ᱠᱚᱢᱯᱮᱠᱴ ᱢᱤᱰᱥᱟᱭᱤᱡᱽ ᱠᱟᱨ ᱟᱨ ᱭᱩᱴᱤᱞᱤᱴᱤ ᱜᱟᱹᱰᱤ ᱠᱷᱚᱸᱰ ᱨᱮ ᱫᱩᱨᱤᱵᱽ ᱢᱮᱱᱟᱜᱼᱟ ᱾ ᱥᱤᱧᱚᱛ ᱨᱮ ᱠᱚᱢᱯᱟᱹᱱᱤᱭᱟᱜ ᱵᱮᱱᱟᱣ ᱛᱟᱞᱢᱟ ᱫᱚ ᱡᱟᱢᱥᱮᱫᱽᱯᱩᱨ (ᱡᱷᱟᱨᱠᱷᱚᱸᱰ) ᱯᱩᱱᱮ (ᱢᱚᱦᱟᱨᱟᱥᱴᱨᱚ) ᱞᱚᱠᱷᱱᱟᱣ (ᱩᱛᱛᱚᱨ ᱯᱨᱚᱫᱮᱥ) ᱯᱟᱱᱛᱱᱚᱜᱚᱨ (ᱩᱛᱛᱚᱨᱟᱠᱷᱚᱸᱰ) ᱫᱷᱟᱨᱣᱟᱲ (ᱠᱚᱨᱱᱟᱴᱚᱠ) ᱟᱨ ᱥᱟᱬᱚᱸᱫᱽ (ᱜᱩᱡᱽᱨᱟᱴ) ᱨᱮ ᱯᱟᱥᱱᱟᱣ ᱟᱠᱟᱱᱟ ᱾ ᱴᱟᱴᱟ ᱟᱜ ᱰᱤᱞᱟᱨᱥᱤᱯ, ᱟᱹᱠᱷᱨᱤᱧ, ᱥᱟᱨᱵᱷᱤᱥ ᱟᱨ ᱥᱯᱮᱭᱟᱨ ᱯᱟᱨᱴᱥ ᱱᱮᱴᱳᱣᱟᱨᱠ ᱓,᱕᱐᱐ ᱠᱷᱚᱱ ᱦᱚᱸ ᱡᱟᱹᱥᱛᱤ ᱴᱟᱪᱯᱚᱭᱮᱱᱴ ᱥᱮᱞᱮᱫ ᱢᱮᱱᱟᱜᱼᱟ ᱾ ᱴᱟᱴᱟ ᱢᱳᱴᱚᱨᱥ ᱟᱜ ᱥᱤᱧᱚᱛ ᱨᱮᱱᱟᱜ ᱒᱗ ᱜᱚᱴᱟᱝ ᱯᱚᱱᱚᱛ ᱟᱨ ᱯᱩᱱᱭᱟᱹ ᱛᱟᱞᱢᱟ ᱥᱟᱥᱚᱱᱮᱫ ᱮᱞᱟᱠᱟ ᱨᱮ ᱑᱙᱕ ᱜᱚᱴᱟᱝ ᱠᱷᱚᱱ ᱦᱚᱸ ᱡᱟᱹᱥᱛᱤ ᱥᱚᱦᱚᱨ ᱨᱮ ᱒᱕᱐ ᱜᱚᱴᱟᱝ ᱠᱷᱚᱱ ᱦᱚᱸ ᱰᱷᱮᱨ ᱰᱤᱞᱟᱨᱥᱤᱯ ᱢᱮᱱᱟᱜᱼᱟ ᱾ ᱢᱟᱨᱩᱛᱤ ᱥᱩᱡᱩᱠᱤ ᱟᱨ ᱦᱩᱱᱰᱟᱭ ᱛᱟᱭᱚᱢ ᱱᱚᱣᱟ ᱫᱚ ᱛᱮᱥᱟᱨ ᱡᱚᱛᱚ ᱠᱷᱚᱱ ᱟᱹᱰᱤ ᱢᱟᱨᱟᱝ ᱟᱹᱠᱷᱨᱤᱧ ᱟᱨ ᱯᱚᱨᱤᱥᱮᱵᱟ ᱱᱮᱴᱳᱣᱟᱨᱠ ᱢᱮᱱᱟᱜᱼᱟ ᱾

ᱴᱟᱴᱟ ᱴᱷᱮᱱ ᱠᱮᱱᱭᱟ, ᱵᱟᱝᱞᱟᱫᱮᱥ, ᱤᱭᱩᱠᱨᱮᱱ, ᱨᱩᱥ ᱟᱨ ᱥᱮᱱᱮᱜᱟᱞ ᱨᱮ ᱯᱷᱮᱨᱮᱱᱪᱟᱭᱡᱤ/ᱡᱩᱢᱤᱫᱽ ᱵᱷᱮᱥᱚᱱ ᱮᱥᱮᱵᱚᱞᱤ ᱠᱟᱹᱢᱤ ᱦᱚᱸ ᱢᱮᱱᱟᱜᱼᱟ ᱾ ᱴᱟᱴᱟ ᱴᱷᱮᱱ ᱯᱩᱱᱭᱟᱹ ᱢᱟᱦᱟᱫᱤᱯ ᱨᱮᱱᱟᱜ ᱒᱖ ᱜᱚᱴᱟᱝ ᱫᱤᱥᱚᱢ ᱨᱮ ᱰᱤᱞᱟᱨᱥᱤᱯ ᱢᱮᱱᱟᱜᱼᱟ ᱾ ᱴᱟᱴᱟ ᱫᱚ ᱟᱭᱢᱟ ᱫᱤᱥᱚᱢ ᱨᱮ ᱢᱮᱱᱟᱭᱟ, ᱱᱚᱣᱟ ᱫᱚ ᱥᱤᱧᱚᱛ, ᱵᱟᱝᱞᱟᱫᱮᱥ, ᱵᱷᱩᱴᱟᱱ, ᱥᱨᱤᱞᱟᱝᱠᱟ ᱟᱨ ᱱᱮᱯᱟᱞ ᱧᱩᱛᱩᱢ ᱛᱮ ᱥᱤᱧᱚᱛ ᱩᱯᱚᱢᱟᱦᱟᱫᱤᱥᱚᱢ ᱨᱮ ᱢᱤᱫᱴᱟᱹᱝ ᱢᱟᱨᱟᱝ ᱠᱤᱨᱤᱧᱤᱭᱟᱹ ᱠᱚᱣᱟᱜ ᱛᱷᱟᱯᱚᱱ ᱵᱮᱱᱟᱣ ᱨᱮ ᱫᱟᱲᱮᱭ ᱧᱟᱢ ᱟᱠᱟᱫᱟ ᱾ ᱴᱟᱴᱟ ᱫᱚ ᱤᱴᱟᱞᱤ, ᱥᱯᱮᱱ, ᱯᱳᱞᱮᱱᱰ, ᱨᱳᱢᱟᱱᱤᱭᱟ, ᱛᱩᱨᱠᱤ, ᱪᱤᱞᱤ, ᱮᱛᱚᱢ ᱟᱯᱷᱨᱤᱠᱟ, ᱳᱢᱟᱱ, ᱠᱩᱣᱮᱛ, ᱠᱟᱛᱟᱨ, ᱥᱚᱣᱫᱤ ᱟᱨᱚᱵᱽ, ᱡᱩᱢᱤᱫᱽ ᱟᱨᱚᱵᱽ ᱟᱢᱤᱨᱟᱴᱥ, ᱵᱟᱦᱚᱨᱟᱭᱤᱱ, ᱤᱨᱟᱠ, ᱥᱤᱨᱤᱭᱟ ᱟᱨ ᱚᱥᱴᱨᱮᱞᱤᱭᱟ ᱨᱮ ᱦᱚᱸ ᱢᱮᱱᱟᱜᱼᱟ ᱾

ᱴᱟᱴᱟ ᱰᱮᱣᱩ

ᱥᱟᱹᱠᱷᱭᱟᱹᱛ

ᱵᱟᱦᱨᱮ ᱡᱚᱱᱚᱲ